Er det rød eller blå blok, der skal sidde i regering de næste fire år? Det spørgsmål kommer uundgåeligt til at dominere nyhedsdækningen i 2015.

Christiansborg-journalister vil følge valget på klos hold og bringe analyser og prognoser, og politikerne vil gøre deres for at svare vælgerne på, hvad de får for at stemme rødt eller blåt.

Men i virkeligheden er der slet ikke nogen forskel på rød og blå, i hvert fald ikke, hvis man spørger økonomerne. Det viser en undersøgelse lavet af Magasinet Penge på DR1.

I undersøgelsen er ti økonomer blevet bedt om at pege på, hvilke af 12 forskellige faktorer der har størst betydning for dansk økonomi. For eksempel udviklingen i USA, de faldende oliepriser og altså resultatet af det kommende folketingsvalg. Økonomerne har givet karakterer fra 1-12 - jo højere karakter, jo større betydning.

Og folketingsvalget får bundplacering af otte af de ti økonomer, der har deltaget i undersøgelsen.

- Om det er en rød eller blå regering, der styrer Danmark, har desværre ikke ret stor betydning for dansk økonomi, konstaterer cheføkonom i Nordea, Helge K. Pedersen.

EU bestemmer

Årsagen er først og fremmest, at Danmark, ligesom resten af EU, er underlagt nogle ydre rammer for, hvordan man kan føre økonomisk politik, forklarer Helge K. Pedersen.

- EU sætter grænser for det danske budgetunderskud, for gælden og for inflationsudviklingen, siger han.

Økonom og professor på Københavns Universitet, Henrik Jensen, er enig.

- De små uenigheder, der er mellem rød og blå politik, bliver fuldstændig overskygget af den økonomiske udvikling i Europa. Danske politikere fifler måske lidt med nogle milliarder på finansloven i den ene eller anden retning - men det er kun for at være tro overfor deres vælgere. Det er ikke det, der rykker økonomien på den korte bane, forklarer han.

Samarbejdspolitik udligner forskellen

At resultatet af folketingsvalget ifølge økonomerne er hip som hap, er ikke EU's skyld alene. Rød og blå økonomi ligner bare hinanden så meget, at der ikke rigtig er nogen forskel at hente, vurderer Henrik Jensen.

Cheføkonom i Dansk Bank Steen Bocian stemmer i:

- Der er ikke den store forskel mellem politikerne i Danmark. Det er ikke fuldstændig forskellige retninger, der bliver tegnet fra de to regeringsalternativer, siger han.